《直沽见潮》
明代·唐之淳

我家东海头，门前潮水鸣朝昏。自从江淮来，不闻潮声见潮痕。

别淮入徐沛，日日对黄河。河流浑浑东到海，我不如何愁奈何。

河中半月馀，逆流千载折。南风喜人北风怨，忆著潮声梦吴越。

下水复上水，行行抵直沽。我家门前旧潮水，忽复见之当海隅。

忆我去家正月末，桃花水生洲渚阔。今我忆家春欲归，月缺半圆潮水落。

潮落当更长，月缺当更满。月色潮声无尽时，天地久长人世短。

明朝又北去，见月不见潮。潮头有鱼好寄信，欲持尺素托波涛。

作者简介：（1350—1401）明浙江山阴人，名愚士，以字行。唐肃子。建文二年，以方孝孺荐，为翰林侍读，与孝孺俱领修书事。旋卒。有《唐愚士诗》。